Súčasná štruktúra agregácie je založená na doméne a národných agregátoroch, ktoré prinášajú údaje od 3 700 inštitúcií. Konkrétne poskytuje partnerským inštitúciám agregátory, ktorými harmonizujú svoje údaje a predkladajú ich Europeane. Zahŕňa to však zložitý pracovný postup, v ktorom sú uverejňovanie a aktualizácia údajov v mnohých prípadoch ovplyvnené meškaním alebo problémami komunikácie medzi dotyčnými stranami. Chýbajúce nástroje na aktualizáciu metaúdajov majú za následok potrebu zvýšeného celkového úsilia na poskytnutie kvalitných údajov. Vyskytujú sa aj prípady, keď inštitúcie, ktoré prispievali prostredníctvom projektov financovaných Európskou úniou, no tie sa už skončili, majú obmedzené prostriedky na aktualizáciu svojich údajov, najmä v krajinách, kde nie sú národné agregátory.

Iniciatíva Europeana bola kľúčová v posilnení spolupráce a normalizačných činností cez hranice so všeobecným cieľom zvýšiť používanie noriem v digitalizácii a vymieňať si digitalizovaný kultúrny materiál v rámci celej Európy. Iniciatívy na vnútroštátnej úrovni týkajúce sa normalizácie metaúdajov alebo vytvorenia národných portálov v celom rade členských štátov by sa bez Europeany neuskutočnili. Zapojenie Europeany bolo nevyhnutné aj na podporu otvorených kultúrnych údajov. V odpovediach na verejnú konzultáciu sa zapojenie Europeany do presadzovania otvorenej kultúry/metaúdajov považuje za činnosť, ktorá najviac prispela k pokroku (82 %) v oblasti rozširovania a uľahčenia práce inštitúcií správy kultúrneho dedičstva.

Europeana pomohla aj šíreniu zmyslu pre spoločné dejiny a identitu prostredníctvom tematických zbierok a participačných kampaní, ako je napríklad kampaň týkajúca sa prvej svetovej vojny, ktorá spája jednotlivé príbehy v širšom európskom kontexte, a najnovšia kampaň v oblasti migrácie.

3.Orientácia na budúci rozvoj Europeany

S prihliadnutím na výsledky hodnotiacej štúdie a analýzy budúcich možností skupiny, ktorú vypracovali odborníci v súvislosti s návrhom budúcej hodnoty Europeany, Európska komisia sa bude usilovať o to, aby sa Europeana zmenila na kľúčového hráča v rámci celoeurópskej siete digitálnych kreatívnych a inovačných centier pre digitálnu transformáciu inštitúcií správy kultúrneho dedičstva.

Analýza Komisie vychádza z hlavných silných stránok, ktoré vykazuje Europeana, ako aj z potreby stanoviť jej nedostatky, ktoré boli zdôraznené v hodnotení, pričom sa zohľadňujú nové trendy a vývoj v sektore digitálneho kultúrneho dedičstva.

3.1.Rozsah pôsobnosti

Budúci rozsah pôsobnosti Europeany bude zameraný najmä na potreby hlavných zainteresovaných strán v sektore kultúrneho dedičstva, predovšetkým na inštitúcie správy kultúrneho dedičstva, ktoré by mala táto iniciatíva podporovať a usmerňovať v ich úsilí o dosiahnutie digitálnej transformácie. Europeana posilní svoje vzťahy s inštitúciami správy kultúrneho dedičstva prostredníctvom vytvárania hodnoty z týchto oblastí činnosti:

i) Posilňovanie technickej základnej platformy iniciatívy, ktorá poskytuje účinný a spoľahlivý základ na podporu inštitúcií správy kultúrneho dedičstva, a to najmä:

-technickej infraštruktúry a špičkových nástrojov, ktoré umožňujú kultúrnym inštitúciám jednoducho vytvoriť obsah a metaúdaje vysokej kvality pre Europeanu (agregovaná infraštruktúra a služby);

-výrazného zlepšenia vyhľadateľnosti digitálnych kultúrnych materiálov;

-posilnenia viacjazyčných aspektov pre užívateľov na prieskum, využívanie a opakované použitie obsahu bez ohľadu na pôvodný jazyk kultúrnych materiálov;

-ponechania si zodpovednosti za kvalitu ponúkaných údajov a služieb.

ii) Komisia okrem toho zastáva názor, že iniciatíva Europeana by sa mala zakladať na posilnení postavenia spoločenstiev v oblasti kultúrneho dedičstva v členských štátoch. Europeana by mala poskytovať značnú podporu poskytovateľom a agregátorom údajov na účely účinného prijímania a aktualizácie údajov. Komisia považuje agregátory – miestne, vnútroštátne a spojené s doménou – za dôležité pre iniciatívu Europeana a je toho názoru, že členské štáty a uvedená iniciatíva by mali ich úlohu ako sprostredkovateľov medzi kultúrnymi inštitúciami aktívne podporovať.

iii) Komisia sa domnieva, že táto iniciatíva by mala prezentovať potenciál takéhoto obsahu prostredníctvom vybraných a viacjazyčných zbierok, výstav a virtuálnych galérií založených na kvalitných údajoch, ktoré umožnia vytvoriť celý rad tém a posilniť európsky príbeh a rozmer.

iv) Na tento účel by mala Europeana prehodnotiť infraštruktúru potrebnú na rozvoj a riešenie inteligentného obsahu s cieľom zlepšiť svoju digitálnu ponuku využitím rôznych prístupov, ktoré sa na základe umelej inteligencie, spracovania prirodzeného jazyka a údajov veľkého objemu používajú na to, aby sa v čo najväčšej miere zautomatizovala tvorba, riadenie a prezentácia obsahu a metaúdajov. Europeana by mala aktívne sledovať a realizovať vývoj noriem, nástrojov a služieb s cieľom ďalej obohatiť, zdokonaliť a zautomatizovať digitálny obsah. Vďaka tomu sa vytvorí inteligentný obsah, ktorý by sa mohol opätovne použiť v iných sektoroch, ako je vzdelávanie, výskum alebo kreatívny priemysel.

v) Europeana by mala ďalej pokračovať aj v presadzovaní normalizácie, spoločných riešení a najlepších postupov v odvetví digitálneho kultúrneho dedičstva a mala by pôsobiť ako katalyzátor a inovátor na digitálnu transformáciu inštitúcií správy kultúrneho dedičstva.

V tejto súvislosti je životne dôležité, aby Europeana a jej sieť agregátorov, inštitúcií a odborníkov spoločne formovali digitálnu transformáciu sektora kultúrneho dedičstva presadzovaním inštitucionálnej a odbornej spolupráce, čím sa podporí rozvoj príslušných odborných znalostí a zručností. To prispeje k budovaniu kapacít inštitúcií správy kultúrneho dedičstva, čím sa zabezpečí, že aj najmenšie inštitúcie budú mať príležitosť prispôsobiť sa digitálnej transformácii.

3.2.Financovanie

Europeana bude naďalej financovaná v rámci programu NPE prostredníctvom kombinácie grantov a obstarávaní do konca súčasného viacročného finančného rámca. Základné služby sa budú financovať prostredníctvom obstarávania, aby sa zabezpečila stabilita poskytovaných služieb, na podporu kultúrnych inštitúcií s cieľom prispievať do Europeany sa použijú finančné nástroje grantov.